題黄巖蔡氏青在亭
作者：高斯得
朝代：宋

paragraphs: 逢人說愛山，誰何是真愛。
苟無丘壑情，在眼猶不在。
君看終南客，豈不卧興對。
奈何心自盲，坐失煙霞態。
蔡侯故靜者，肯與青山背。
作堂老其間，列岫儼襟带。
蘿月散庭隅，白雲屯戶外。
疏櫺納遥碧，平几挹橫黛。
青山信在茲，心鏡兩融會。
豈效逋客徒，匿情紿松檜。
咨余秉微尚，頗亦厭塵壒。
幸君分半青，著我函丈對。